**1 Joh. 2:28-3:24**

**“Gelowige, jy kan en jy behoort seker te wees van jou ewige saligheid in Christus.”**

*Andries Burger, GK Pinetown, 14 Julie 2019*

Kinders **OPNEEM**

Kan gelowiges seker wees daarvan dat ons regtig, vir ewig, saam met God, in die hemelse koninkryk sal lewe?

Jy wat sê of bely dat jy in Christus glo, is jy seker daarvan?

Nie “ek dink darem so” nie.

Séker – so seker as wat jy is dat die bank waarop jy sit van hout gemaak is en ŉ gemaklike kussing op het wat met blou materiaal oorgetrek is.

Vir die meeste mense is dit ŉ ongemaklike vraag.

Baie opregte gelowiges reken dat dit darem baie arrogant is om dit te vra en dan nog ŉ duidelike antwoord daarop te verwag.

Dit is mos nie vir my om dit te kan sê nie, dit is tog God wat dit besluit.

Dit is natuurlik reg, dit is God wat besluit.

Maar as Hy besluit het om dit bekend te maak, dan is dit te verwagte dat ons seker sal wees van wat Hy besluit het?

Ons leer vandag saam uit 1 Joh. 3 daarvan.

Dat gelowiges reeds die ewige lewe het en van die bewyse wat ons seker maak daarvan.

En ons leer en ontvang sy troos wanneer ons sukkel om seker te wees.

**<< Lees 1 Joh. 2:28 – 3:24>>**

Ek wil op 4 dinge fokus uit hierdie gedeelte van God se Woord:

(1) Johannes begin (v. 2:28 – 3:3) met die versekering dat gelowiges reeds God se kinders is met die allerwonderlikste vooruitsigte.

Dan verduidelik hy twee eienskappe van God se kinders,

omdat jy kind van God is sal jy so wees, en as jy so is dan is dit ŉ bewys dat jy absoluut seker kan wees dat jy God se kind is,

(2) v. 3-10 kinders van God hou nie aan om in sonde te lewe nie,

(3) v. 11-18 kinders van God is lief vir God se ander kinders.

(4) En dan in v. 19-24 die troos en aanmoediging vir wanneer ons sukkel met om dit reg te kry en om daarvan seker te wees.

Maar eers moet ons weet vir wie Johannes hierdie woorde bedoel. Wie is die “liewe kinders” met wie hy praat.

Die antwoord vind ons die beste aan die begin van die brief, 1 Joh. 1:3.

Johannes skryf aan mense wat saam met hom en die ander apostels ŉ “gemeenskap” of ŉ “verbondenheid” het met God die Vader en sy Seun Jesus Christus.

Wat ons hier lees is dus nie waar vir alle mense nie, maar net vir mense wat deur geloof in Christus met Hom en die Vader verbind is.

As jy nog nie in Christus alleen glo nie,

dan bid ek dat die Heilige Gees jou met hierdie boodskap verder sal oortuig om jou twyfel prys te gee en net op Hom te vertrou, selfs al verstaan ons nog nie alles nie.

Sonder geloof in Christus is daar geen sekerheid nie.

Dalk net ŉ valse vrede wat soos mis voor die son sal verdwyn wanneer die God eendag rekenskap van jou sal eis.

Wat is dit wat God deur Johannes vir gelowiges leer in hierdie deel van sy Woord?

(v. 1) God die Almagtige skepper van hemel en aarde, noem vir jou wat deur geloof deel geword het van Christus, ŉ kind van God.

Let mooi daarop dat Hy nie sê dat jy eendag sy kind gaan word nie – (v.2) jy is dit al klaar.

As jy sukkel om dadelik en met sekerheid “ja” te kan sê dat jy God se kind is, dan kyk jy waarskynlik na die verkeerde plek om die antwoord te kry.

As jy na jouself kyk – na hoe jy lewe, na wat met jou gebeur en hoe jy daaroor voel en reageer; of as jy na die mense en die wêreld om jou kyk – dan sal jy geen blywende sekerheid vind nie.

Kyk na God as jy die vraag moet antwoord.

Hy is die enigste een wat jou as kind kan aanneem en jou sy kind maak deur die verdienste van sy Seun wat jy ontvang omdat jy in Hom glo.

Glo jy in Christus? Dan is jy God se kind – verseker, sonder huiwering...

En dan is alles wat God in sy Woord leer oor sy kinders dadelik en verseker ook waar vir jou.

In v. 28 roep Johannes jou op – bly in Hom, volhard in jou geloof in Christus, dan sal jy nie bang wees vir die dag wanneer Jesus weer kom en God se verskriklike oordeelsdag aanbreek nie.

v. 2 Dat al weet ons nog nie wat die presies beteken nie, sal jy Jesus sien soos Hy werklik is én jy sal soos Hy wees. Sonder sonde met ŉ verheerlikte liggaam in volkome harmonie en gemeenskap met God self.

Skep moed, hierdie ou lewe is aan die verbygaan – jy wat glo is ŉ kind van God en die allerwonderlikste heerlikheid staan al gereed om joune te word – nog net ŉ klein rukkie...

Omdat gelowiges rééds kinders van God is, sal dit nou reeds baie duidelik word in ons lewens elke dag.

Van v.3 af skuif die fokus na twee veranderings wat in elke gelowige se lewe sigbaar word omdat jy ŉ kind van God is.

Die eerste is dat ŉ kind van God nie meer in sonde bly lewe nie v.3-10.

Die tweede in v.11-17 is dat ons lief is vir God se ander kinders.

Hierdie twee veranderings kan net gebeur omdat jy ŉ kind van God is.

As jy die bewyse sien dat jy nie meer in sonde lewe nie, en as jy die bewyse sien dat jy God se ander kinders liefhet,

dan verseker dit jou dat jy ŉ kind van God is en

dan kan jy absoluut seker wees dat al die beloftes wat Hy vir sy kinders maak vir jou persoonlike bedoel is.

Wat beteken dit dat ŉ gelowige, ŉ kind van God nie meer in sonde bly lewe nie?

Ek wil dit met ŉ voorbeeld verduidelik.

Dink aan die varke op die plaas wat in ŉ oop varkhok bly, hulle rol rond in die gemors van modder en mis en geniet elke oomblik daarvan, dit is hulle aard om so te lewe.

So is dit ook met mense wat aan die duiwel behoort, dit is hulle geaardheid om in sonde te lewe en daarin rond te rol, hulle geniet dit en hou daarmee aan want dit is wie hulle is – kinders van die duiwel wat self ook so is.

So is dit met alle mense...

Maar wanneer ŉ mens in Christus glo, dan haal die Heilige Gees die vark uit jou uit, jou sondige geaardheid word ín Christus sáám Christus gekruisig en Hy lewe in jou – Hy wat geen sonde doen nie.

ŉ Gelowige, ŉ kind van God wil nie meer in die varkhok van sonde lewe nie.

ŉ Kind van God verwag wel om eers ééndag volmaak soos Jesus te wees, maar jy is nou al sy kind en daarom sal jy nou al ophou om in sonde te lewe.

Jy klim uit daai sonde varkhok uit, jy hou op om na die sonde te verlang, jy hou op om daarin te lewe.

Jy kán nie meer in ŉ sondevarkhok lewe bly nie – jy is ŉ kind van God, jy het sy Heilige Gees in jou.

Jou varkgeaardheid is dood en God se saad groei in jou,

Jesus se goddelike geaardheid word joune deur die werk van sy Gees.

Hoe jy lewe en waar jy tuis is maak dit duidelik of jy ŉ kind van God is –

as jy nog tuis is en dit geniet en aanhou lewe in ŉ sonde varkhok,

dan kan jy tog nie God se kind wees nie.

Maar as jy nie meer daar lewe nie, as jy nie eens meer daarna verlang nie –

dan kan jy seker wees dat jy ŉ kind van God is.

Dit is net Hy wat jou daar kan uitkry deur sy Gees in jou

sodat jy as ŉ nuwe mens deel kry aan Jesus se goddelike geaardheid.

Beteken dit dan dat ŉ gelowige glad nie meer enige sonde doen nie?

Sekerlik nie, ons het netnou mos gelees hoe Johannes vroeër skryf dat ons lieg wanneer ons sou sê ons is sonder sonde.

Laat ek dit met dieselfde voorbeeld verduidelik.

Al het jy nie meer ŉ sondige varkhok geaardheid nie en al lewe jy nie meer ŉ varkhok sonde lewe nie, stap jy as kind van God nog steeds rond op hierdie lewe se plaas werf.

Self al probeer om dit nie te doen nie, trap jy steeds van tyd-tot-tyd in ŉ bol mis. Jy is vies daaroor, jy is hartseer daaroor en jy probeer hard om dit nie weer te doen nie.

In hierdie lewe doen God se kinders nog sonde, maar dit kan en mag nie ŉ gewoonte word nie.

Dit is hierdie sonde wat ons bely en waarteen ons stry en waarvoor ons steeds vergifnis ontvang want Jesus het ook daarvoor klaar en volledig betaal.

Dit bring ons by die tweede verandering of eienskap van ŉ kind van God waarvan ons in v.11 tot 18 gelees het.

ŉ Kind van God is lief vir God se ander kinders.

In v. 11 skryf Johannes dat die boodskap van die begin af al was dat ons ander gelowiges moet liefhê.

Gelowiges het mekaar lief want ons het klaar uit die dood van sonde na die ewige lewe oorgegaan. Ons liggaam sal nog sterf, maar ons self, ons gees lewe reeds die ewige lewe. Ons moet mekaar nou al so lief hê as wat ons in die hemel vir mekaar sal wees.

Om jou broer of suster wat saam kinders van God se huisgesin is nie lief te hê nie, is om hulle te haat (v.14,15).

Dan is jy soos Kain wat vir Abel vermoor het – steeds geestelik dood.

Dit is so maklik om te sê dat jy ander gelowiges liefhet, maar wat is dit regtig om lief te hê?

Liefde is nie net iets wat jy dink nie, of wat jy sê nie.

Dit natuurlik ook, maar as dit by dink en sê bly is dit niks.

Dit is eers regtig liefde wanneer jy dit doen.

Jesus se liefde is duidelik uit wat Hy gedoen het –

Hy het sy hemelse heerlikheid vir ŉ tyd prysgegee, Hy het mens geword in ŉ sondige varkhok wêreld, om hier deur ons sonde vermoor te word sodat ons weer God se kinders kan word.

So moet ons wat in Hom glo mekaar ook liefhê (v.16).

En net ingeval ons sou dink dit is net die groot dinge soos om jou lewe prys te gee, gee Johannes die voorbeeld dat ons liefde sigbaar moet wees in die manier hoe ons ons besittings prysgee om mekaar te versorg.

Is jou liefde vir ander gelowiges in die gemeente, en vir gelowiges in ander gemeentes sigbaar in wat jy vir hulle doen? Of is jou liefde net lippetaal (v.18)?

Elkeen wat in Jesus Christus glo is ŉ kind van God.

En vir God se kinders behoort dit maklik wees om die voorbeelde te kan gee waar jou liefde vir ander gelowiges prakties sigbaar is.

Ons kom almal bymekaar om mekaar op te beur en aan te moedig om goed te doen (Heb. 10:24);

Ons erken almal God as gewer van alles deur by te dra om die evangelie te bly verkondig aan ander gelowiges en die wêreld (Mal. 3:10);

Ons gebruik almal die gawes wat God ons gee tot voordeel van die gemeente (1 Kor. 12:7);

Maar almal doen nie dieselfde goed nie want ons gawes verskil –

party besoek eensames en siekes, help iemand om by die dokter te kom;

ander vat kos vir mense wat nie self kan koop nie,

party waarsku en help sodat jou broer of suster nie in ŉ misbol van sonde trap nie, of help hulle om met belydenis en bekering daarvan skoon te kom,

Party help om die gemeente te laat sing in die erediens, skink tee na die diens,

ander leer die gemeente se kinders in die katkisasie, verkondig die Woord wanneer die predikant nie hier is nie.

Kyk maar om jou, en dink waar jou liefde sigbaar is of meer sigbaar sou kon word.

Dis nie altyd die groot dinge nie, baie keer is dit juis in klein dingetjies van daar wees, en luister...

God se opdrag is duidelik in v. 23, *“23Ons moet in sy Seun, Jesus Christus, glo en ons moet mekaar liefhê ooreenkomstig die gebod wat Hy ons gegee het.”*

Wanneer jy in Hom glo en jou liefde sigbaar is, dan is dit ŉ bewys dat jy ŉ kind van God is en jy kan dan seker wees dat al die beloftes wat Hy vir sy kinders gee, vir jou persoonlik waar is.

Die laaste boodskap wat ek wil uitlig is die troos wat ons het wanneer ons in ons selfondersoek besef dat ons nog ver tekortskiet – wanneer ons gewete ons aankla.

Moenie moed verloor nie, jou Vader en sy liefde in Christus is baie grote as jou gewete se aanklag (v.20).

Onthou jy wat ons netnou in 1 Joh. 1:9 gelees het?

*As ons ons sondes bely, Hy is getrou en regverdig, Hy vergewe ons ons sondes en reinig ons van alle ongeregtigheid.*

Moenie moedeloos word nie, probeer weer, vra hulp by God en by ander wat jy vertrou...

Ek vra jou nou weer, is jy seker dat jy regtig vir ewig saam met God in sy hemelse koninkryk sal lewe?

As jy in Jesus Christus glo, dan is jy ŉ kind van God en dan kan jy nie net nie, jy behoort baie seker te wees daarvan.

Hoe weet jy dit?

Hy sê so. Hier deur sy gestuurde apostel Johannes, maar ook op ander plekke sê Hy dieselfde deur Paulus en Petrus.

Jesus het dit self ook gesê in Joh. 5:24, *“24Dit verseker Ek julle: Wie luister na wat Ek sê, en in Hom glo wat My gestuur het, het die ewige lewe.”*

En dan is daar nog bewyse van hoe Hy sy kinders se lewens verander dat sy eienskappe gaandeweg al hoe duideliker sigbaar word.

Jy sal nie meer in sonde lewe, daarvan hou en daarmee aanhou nie.

En wanneer jy tog nog hier-en-daar sonde doen sal jy hartseer wees daaroor, jy sal dit bely en God sal jou vergewe in Christus – en jy sal daarmee ophou.

Jy sal lief wees en al liewer word vir ander kinders van God en jou liefde sal duidelik sigbaar wees uit dit wat jy vir hulle doen.

En as jou gewete jou tog nog sou pla – dan sal jy by God soek na sekerheid want jy weet Hy is groter as enigiets wat jou ooit kan onstel. Hy sal jou troos en moed gee, Hy sal jou weer seker maak deur sy Gees wat in jou bly.

Wees daarom verseker en bly seker van jou eindbestemming;

bly in Hom glo en verwag sy wederkoms met vreugde en blydskap;

hou jou rein deur nie meer in sonde te lewe nie en laat jou liefde vir sy ander kinders duidelik wys in wat jy vir hulle doen.

Gelowiges gaan nie net eendag die ewige lewe ontvang nie, ons het dit reeds en dit sal al hoe duideliker word totdat ons Jesus Christus eendag sal sien soos Hy werklik is, en ons sal soos Hy wees.

Amen